*****
ΚΑΝΟΝΙΣΜΟΣ (ΕΟΚ) αριθ. 1968/90 ΤΗΣ ΕΠΙΤΡΟΠΗΣ
της 10ης Ιουλίου 1990
περί εφαρμογής του χαμηλότερου συντελεστή επιστροφής κατά την εξαγωγή ορισμένων προϊόντων στον τομέα του ακατέργαστου καπνού
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 727/70 του Συμβουλίου της 21ης Απριλίου 1970 περί καθορισμού της κοινής οργανώσεως της αγοράς στον τομέα του ακατέργαστου καπνού (1), όπως τροποποιήθηκε τελευταία από τον κανονισμό (ΕΟΚ) αριθ. 1329/90 (2), και ιδίως το άρθρο 9 παράγραφος 5,
τον κανονισμό (ΕΟΚ) αριθ. 326/71 του Συμβουλίου της 15ης Φεβρουαρίου 1971 περί καθορισμού των γενικών κανόνων χορήγησης επιστροφών κατά την εξαγωγή και των κριτηρίων καθορισμού των ποσών τους στον τομέα του ακατέργαστου καπνού (3), όπως τροποποιήθηκε από τον κανονισμό (ΕΟΚ) αριθ. 1977/87 (4), και ιδίως το άρθρο 5 παράγραφος 2,
Εκτιμώντας:
ότι, λαμβανομένων υπόψη των σημερινών συνθηκών στη Λαϊκή Δημοκρατία της Γερμανίας και των αποτελεσμάτων τους επί της καταστάσεως των αγορών, αποφασίσθηκε να μην καθορισθεί επιστροφή για τα προϊόντα που εξάγονται προς τον προορισμό αυτό · ότι δεν πρέπει να ληφθεί υπόψη αυτός ο μη καθορισμός επιστροφής για τον καθορισμό του χαμηλότερου ποσού της χορηγούμενης επιστροφής·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης του Ακατέργαστου Καπνού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο μη καθορισμός της επιστροφής κατά την εξαγωγή προς τη Λαϊκή Δημοκρατία της Γερμανίας ακατέργαστου καπνού δεν λαμβάνεται υπόψη:
- όσον αφορά τον καθορισμό του χαμηλότερου ποσού της επιστροφής, κατά την έννοια του άρθρου 20 του κανονισμού (ΕΟΚ) αριθ. 3665/87 της Επιτροπής (5),
- όσον αφορά την εφαρμογή του άρθρου 4 παράγραφος 7 και του άρθρου 5 παράγραφος 3 του κανονισμού (ΕΟΚ) αριθ. 565/80 του Συμβουλίου (6).
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 2 Ιουλίου 1990.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Ιουλίου 1990.